**VEC: Návrh na legislatívnu úpravu**

Na základe záverov z rokovaní orgánov zväzu a na základe podnetov z členskej základne v súvislosti s vzniknutými problémami počas mimoriadnej situácie a núdzového stavu z dôvodu šírenia prenosného ochorenia COVID-19, Vás žiadame o zmenu zákona č. 152/1994 Z. z. o sociálnom fonde a s tým súvisiacu zmenu zák. č. 595/2003 Z. z. o dani z príjmov fyzických a právnických osôb.

**Legislatívny návrh:**

1. 152/1994 Z. z.

V §3 ods. 1 sa vkladá nové písmeno „c)“, ktoré znie:

*„prídelu na činnosť odborovej organizácie vo výške 0,5 % zo základu ustanoveného v § 4 ods. 1, ak u zamestnávateľa pôsobí odborová organizácia“*

Pôvodné písmeno „c“ sa mení na písmeno „d“.

V §7 ods. 3 znie:

*„Finančné prostriedky podľa §3 ods. 1 písm. c) môže odborová organizácia použiť na*

1. *zabezpečenie vzdelávania pre zamestnancov v oblasti pracovného práva, práva sociálneho zabezpečenia a bezpečnosti a ochrane zdravia pri práci,*
2. *zabezpečenie kolektívneho vyjednávania, vrátane nákladov na sprostredkovateľa a rozhodcu podľa osobitného predpisu,*
3. *účely uvedené v §7 ods. 1 písm. c) až g).“*

V §7 sa vkladá nový odsek 4, ktorý znie:

*„Zamestnávateľ poukazuje finančné prostriedky podľa §3 ods. 1 písm. c) na účet odborovej organizácie, ktorá uzatvorila so zamestnávateľom kolektívnu zmluvu; ak je takýchto organizácií viac, poukazuje finančné prostriedky pomerne podľa počtu členov u zamestnávateľa. Ak sa prostriedky fondu podľa prvej vety v bežnom roku nevyčerpajú, nevyčerpaná časť týchto prostriedkov môže byť použitá v nasledujúcom kalendárnom roku.“*

1. Zákon č. 595/2003 Z.z.

V §5 ods. 7 písm. h) znie:

*„príspevok zo sociálneho fondu zamestnávateľa, alebo príspevok poskytnutý odborovou organizáciou z prostriedkov podľa osobitného predpisuxx,“*

Poznámka pod čiarou k odkazu xx znie:

*„ xx) §3 ods. 1 písm. c) zák. č. 152/1994 Z. z. o sociálnom fonde“*

**Odôvodnenie:**

Navrhujeme, aby sociálny fond bol tvorený vo väčšom rozsahu (o 0,5%) ak u zamestnávateľa pôsobí odborová organizácia. Príspevok by bol poukazovaný odborovej organizácii, ktorá uzavrela so zamestnávateľom kolektívnu zmluvu. V prípade konkurencie odborových organizácií by bol príspevok poukazovaný odborovým organizáciám ktoré podpísali kolektívnu zmluvu pomerne podľa počtu členov u zamestnávateľa. Príspevkom odborovej organizácii sa nahradí doterajší príspevok vo výške 0,05%, ktorý je fakultatívny a jeho možnosť čerpania je obmedzená. Počas mimoriadnej situácie a núdzového stavu sa preukázalo nízke právne povedomie zamestnancov o nárokoch ktoré im vyplývajú z pracovno- právnych vzťahov. Navrhovaný príspevok by mohla odborová organizácia použiť na vzdelávanie zamestnancov v oblasti pracovného práva, práva sociálneho zabezpečenia, a BOZP, čím by došlo k zvýšeniu právneho povedomia zamestnancov. Zároveň by tieto prostriedky mohla odborová organizácia použiť na účely podľa súčasného znenia zákona t.j. na zabezpečenie kolektívneho vyjednávania, regeneráciu pracovnej sily a sociálnu výpomoc. Zároveň navrhujeme, aby suma príspevkov zamestnávateľa zo sociálneho fondu a suma poukázaná odborovou organizáciou z prostriedkov od zamestnávateľa (0,5%) bola ako príjem oslobodená od dane.